ET
15.5.2023
Euroopa Liidu Teataja
C 173/21
Autoridad Portuaria de Bilbao 22. veebruaril 2023 esitatud apellatsioonkaebus Üldkohtu (viies koda) 14. detsembri 2022. aasta otsuse peale kohtuasjas T-126/20: Autoridad Portuaria de Bilbao versus komisjon (Kohtuasi C-110/23 P) (2023/C 173/29) Kohtumenetluse keel: hispaania Pooled Apellant: Autoridad Portuaria de Bilbao (esindajad: advokaadid D. Sarmiento Ramírez-Escudero ja X. Codina García-Andrade) Teine menetlusosaline: Euroopa Komisjon
Apellandi nõuded — tühistada Üldkohtu otsus põhjustel, mis on toodud välja allpool esitatud kolmes väites ja tuvastada, et Üldkohtu otsuses on rikutud õigusnormi; — teha kohtuasjas sisuline otsus kooskõlas Euroopa Liidu põhikirja artikliga 61 ja kodukorra artikliga 170 ning rahuldada Üldkohtusse edasi kaevatud otsuste tühistamise nõue, mille Autoridad Portuaria de Bilbao esimeses kohtuastmes esitas; — mõista kohtukulud, mida Autoridad Portuaria de Bilbao on kandnud esimese kohtuastme menetluses, ning kohtukulud, mis talle tekivad Euroopa Kohtus toimuvas, käesolevas menetluses, välja komisjonilt.
Väited ja peamised argumendid
Esimene väide: Üldkohtu otsuses on rikutud õigusnormi, sest rikuti ELTL artikli 107 lõiget 1, kuivõrd Üldkohus nõustus, et kui komisjon leidis, et Exención Fiscal de Bizkaia (Biskaia maksuvabastus) on eelis, ei hinnanud komisjon seda kui keerukat kogumit.
Apellatsioonkaebuse esimest väidet põhjendab apellant sellega, et Üldkohtu arutluskäik, mille tulemusena ta jõudis järeldusele, et ei eksisteeri endast keerukat kogumit kujutavat meedet, põhineb üksnes formaalsetel alustel, mis ei vasta sisulisele hinnangule, mida nõuab Euroopa Kohtu praktika.
Teine väide: Kohtuotsuses on rikutud õigusnormi, sest Üldkohus rikkus ELTL artiklit 197, määrust 2015/1589 (1) ning neid tõlgendavat kohtupraktikat, koostoimes ELL artikli 4 lõikega 3, ELTL artikliga 296 ja harta artikliga 41, kuivõrd Üldkohus leidis, et komisjonil ei tule teha kättesaadava teabe täielikku analüüsi, kui on selge, et on ainult üks abikavast abi saaja.
Apellatsioonkaebuse teises väites väidab apellant, et tõik, et on ainult üks Exención Fiscal de Bizkaiast abi saav üksus (Autoridad Portuaria de Bilbao), on hästi teada ja tuleneb Hispaania õigussüsteemist.
Ehkki käesoleval juhtumil ei saa meedet kvalifitseerida „abikavaks“ määruse 2015/1589 tähenduses, tuleb komisjonil teha kättesaadava teabe täielik analüüs.
See on nii juhul, kui võtta arvesse selle kohtupraktika algset eesmärki, mis võimaldab komisjonil sellist analüüsi mitte teha, tõlgendatuna ELL artikli 4 lõiget 3, ELTL artiklit 296 ja harta artiklit 41 arvestades.
Kolmas väide: Kohtuotsuses on rikutud õigusnormi, sest rikuti ELTL artiklit 108 ning määrust 2015/1589, koostoimes ELL artikli 4 lõikega 3, kuivõrd Üldkohus leidis, et komisjonil koostöömenetluses olevad kohustused on väiksemad kui need, mis lasuvad tal uurimismenetluses.